HR Službeni list Europske unije C 389/2

Obavijest Komisije

Carina i smjernice za provedbu FLEGT-a – Javni sažetak

2014/C 389/02

Sadržaj

1. UVOD

2. UVOZ DRVNE SIROVINE KOJA PODLIJEŽE SUSTAVU FLEGT – OSNOVNA NAČELA

3. PREPORUKE ZA SURADNJU IZMEĐU TIJELA

3.1. Tehnička pomoć za službenike i službe odgovorne za provjeru

3.2. Komunikacija između tijela tijekom nadzora

3.3. CITES i drvna sirovina koja podliježe sustavu FLEGT

3.4. Komercijalna i nekomercijalna roba

3.5. Nadzori u skladu s pojednostavnjenim carinskim postupcima

3.6. Postupanje s dozvolama kod razdijeljenih pošiljaka

3.7. Partnerska zemlja izvoza

3.8. Provjera dozvola FLEGT

3.9. Raspolaganje zadržanom drvnom sirovinom

PRILOG I. – POJMOVNIK

PRILOG II. – PRAVNI OKVIR

PRILOG III. – KOMUNIKACIJA

1. UVOD

Nezakonita sječa stabala globalni je problem koji ima znatan negativni utjecaj na gospodarstvo, zaštitu okoliša i društveni sektor. Na temelju Akcijskog plana o provedbi zakona, upravljanju i trgovini u području šuma (FLEGT) (1) Europska unija (EU) donijela je naknadno zakonodavstvo o FLEGT-u (2) kojim se uspostavlja FLEGT sustav za izdavanje dozvola za uvoz drvne sirovine u EU. Tim pravnim okvirom uspostavlja se kontrolni sustav za određene proizvode dobivene od drvne sirovine koji se izvoze iz zemalja koje su zaključile dobrovoljne sporazume o partnerstvu s EU-om. Proizvodi dobiveni od drvne sirovine koji se izvoze iz tih zemalja moraju biti obuhvaćeni dozvolom FLEGT koja se izdaje u partnerskoj zemlji, a osigurava zakonitost drvne sirovine (npr. da su proizvodi proizvedeni od domaće drvne sirovine koja je zakonito posječena ili od drvne sirovine koja je zakonito posječena u trećoj zemlji i uvezena u partnersku zemlju u skladu s nacionalnim zakonima u zemlji sječe). Kako bi se osigurala učinkovitost FLEGT sustava za izdavanje dozvola, carinska tijela u državama članicama ne smiju puštati u slobodan promet proizvode dobivene od drvne sirovine koji podliježu predmetnom sustavu bez predočenja dozvole FLEGT koju mora odobriti nadležno tijelo države članice.

Glavni je cilj Smjernica pružiti potporu carinskim tijelima pri učinkovitom izvršavanju zadaća u skladu sa zakonodavstvom o FLEGT-u (3) kojim se utvrđuju FLEGT sustav za izdavanje dozvola za uvoz drvne sirovine u EU i detaljne mjere za njegovu provedbu. Smjernicama se posebno nastoji osigurati zajednički pristup u cilju usklađenja provedbe kako slijedi:

— Stvaranjem prikladnog, preporučenog i, ako je moguće, sveobuhvatnog pristupa za provedbu zakonodavstva o FLEGT-u u carinskom sektoru.

— Uspostavom preporuka za unapređenje suradnje između carinskih i nadležnih tijela.

Slijedom toga, ovaj dokument ima sljedeću strukturu:

1. Uvod, u kojem se predstavlja dokument;

2. Uvoz drvne sirovine koja podliježe FLEGT sustavu – osnovna načela u kojima se opisuje postupak uvoza;

3. Preporuka za suradnju između tijela, u kojoj se predlaže sklapanje državnih sporazuma, analiziraju pojedina pitanja i daju primjeri;

4. Prilozi I., II. i III., u kojima se upućuje na terminologiju i zakonske odredbe.

Ove Smjernice pravodobno su sastavljene prije no što prvi dobrovoljni sporazum o partnerstvu postane operativan kako bi se od samog početka pružile potrebne upute za ovaj novi zadatak carinskih tijela. Bit će neophodno preispitati Smjernice na temelju praktičnog iskustva i promjena u zakonskom okviru. Smjernice su sastavljene u suradnji sa stručnjacima iz carinskih i nadležnih tijela država članica i ne bi ih trebalo smatrati obvezujućima.

2. UVOZ DRVNE SIROVINE KOJA PODLIJEŽE SUSTAVU FLEGT – OSNOVNA NAČELA

FLEGT je zasnovan na bilateralnim trgovinskim sporazumima između EU-a i partnerskih zemalja, koji uključuju potrebne dogovore kojima se osigurava da je drvna sirovina koja se izvozi iz partnerske zemlje u EU zakonito posječena. Svaka pošiljka drvne sirovine trebat će imati dozvolu FLEGT koju izdaje tijelo za izdavanje dozvola u partnerskoj zemlji kako bi se potvrdila njezina zakonitost. Uvoz u EU dopušten je samo uz dozvolu FLEGT, a glavna je uloga carine EU-a osigurati predočenje valjane dozvole FLEGT. Nakon toga, kada se nađe na europskom unutarnjem tržištu, drvna sirovina koja podliježe FLEGT sustavu ima koristi od pretpostavke da ispunjava uvjete iz Uredbe EU-a o drvnoj sirovini (4).

Područje primjene proizvoda je različito, u ovisnosti o onome što je dogovoreno u dobrovoljnom sporazumu o partnerstvu s partnerskom zemljom. U prilozima I., II. i III. Uredbi o FLEGT-u nalazi se popis zemalja i proizvoda za koje se pri uvozu traži dozvola FLEGT. Nekomercijalna roba, proizvodi obuhvaćeni dokumentima CITES (5) i drvna sirovina koja je u provozu kroz partnersku zemlju izuzeti su iz obveze predočenja dozvole FLEGT.

Kada unosi robu u carinsko područje Zajednice, uvoznik mora predati carinsku deklaraciju, a deklarant može birati među različitim carinskim postupcima namijenjenima zadovoljavanju posebnih gospodarskih potreba. U skladu sa zakonodavstvom o FLEGT-u uvoz se definira kao carinski postupak „puštanja u slobodan promet”, a to uključuje plaćanje carine, trošarina ako se primjenjuju te PDV-a na robu. Deklarant se jednako tako mora držati posebnih ograničenja koja se mogu odnositi na deklariranu robu, primjerice zahtjeva za predočenjem dozvole FLEGT za drvne sirovine i proizvode dobivene od drvne sirovine. Čim se naplate naknade i podnese dokaz da su ispunjeni svi ostali uvjeti za uvoz robe, carinska tijela puštaju robu. Roba mijenja status iz robe koja nije iz Zajednice u robu iz Zajednice i može se stavljati na unutarnje tržište ne dovodeći u pitanje drugo primjenjivo zakonodavstvo.

Deklaracija za puštanje u slobodan promet ne mora se nužno predati u carinarnici u mjestu gdje je drvna sirovina pristigla u EU. Postoje i postupci kojima se omogućuje skladištenje, prerada ili prijevoz robe pod carinskim nadzorom. Kada se roba prevozi na drugo mjesto u EU-u ili čak u drugu državu članicu, carinska deklaracija za puštanje u slobodan promet može se predati carinskim tijelima u mjestu odredišta. Tijekom carinskog postupanja ili postupaka koji prethode puštanju u slobodan promet ne traži se dozvola FLEGT.

Kada je drvna sirovina koja podliježe FLEGT sustavu prijavljena za puštanje u slobodan promet, carinsko tijelo mora biti sigurno da je nadležno tijelo iste te države članice odobrilo (6) dozvolu FLEGT. U protivnom carinska tijela ne puštaju drvnu sirovinu. Nacionalnim postupcima može se utvrditi na koji se način to provodi u praksi, dok se zakonodavstvom o FLEGT-u predviđaju sljedeći temelji:

— Carina EU-a može drvnu sirovinu koja podliježe FLEGT sustavu identificirati po zemlji otpreme i po oznaci Harmoniziranog sustava koja ima do šest znamenaka. To će se odraziti u prilozima I., II. i III. Uredbi o FLEGT-u, propisno ažuriranima i naknadno uvrštenima u TARIC (7).

— Proizvodi uključeni u priloge A, B i C Uredbi EU-a o trgovini divljim vrstama (8) (CITES) pri uvozu su izuzeti od formalnosti povezanih sa FLEGT sustavom. Ostale bitne iznimke jesu nekomercijalna roba i proizvodi koji su bili u provozu kroz partnersku zemlju pod carinskim nadzorom. Dobrovoljni sporazumi o partnerstvu mogu uključivati proizvode navedene u popisu iz Priloga I.B koji se ne smiju izvoziti iz partnerske zemlje te stoga ne mogu dobiti dozvolu FLEGT.

— Dozvola FLEGT mora se predočiti nadležnom tijelu u istoj državi članici u kojoj će se predati carinska deklaracija za puštanje u slobodan promet. Dozvola FLEGT može se predočiti unaprijed, ali ne kasnije od trenutka kada se predaje carinska deklaracija. U kasnijoj fazi nadležna se tijela izvješćuju o carinskoj deklaraciji koja odgovara svakoj dozvoli FLEGT.

— Nadležno tijelo provjerava dozvolu i izvješćuje carinsko tijelo o svojoj odluci da je odobri.

— U svrhu provjere Europska komisija osigurava carinskim i nadležnim tijelima uzorke i ostale pojedinosti u pogledu tijela koja izdaju dozvole.

— Moguće su daljnje provjere dozvole i pošiljke; carinska i nadležna tijela trebala bi blisko surađivati i dogovarati se o zadacima koje obavlja svaka od službi.

— Nadležna tijela mogu zatražiti dodatne informacije od tijela za izdavanje dozvola u skladu s postupcima opisanima u svakom dobrovoljnom sporazumu o partnerstvu.

— S obzirom na prirodu proizvoda dobivenih od drvne sirovine, težina ili volumen pri uvozu mogu odstupati do 10 % od vrijednosti navedenih u dozvoli FLEGT.

— Troškove koji nastaju po završetku provjere pokriva uvoznik, osim ako predmetna država članica odredi drukčije.

— U polju 44 Jedinstvene carinske deklaracije (JCD) za puštanje u slobodan promet upućuje se na dozvolu FLEGT. Potrebno je odabrati broj šifre potvrde C690 za FLEGT dozvole i navesti broj dozvole koja obuhvaća predmetnu pošiljku.

— Dozvole FLEGT mogu biti u papirnatom ili elektroničkom obliku, a tijela po potrebi mogu zatražiti prijevod, čije troškove snosi uvoznik. Kada je dozvola u papirnatom obliku, u Uredbi o provedbi FLEGT-a i dobrovoljnim sporazumima o partnerstvu predviđen je jedan primjerak za carinu EU-a; taj je primjerak zamišljen kao dodatni instrument za olakšanje komunikacije s tijelima ili između tijela, ali nije neophodno predočiti ga carini.

— Carinsko tijelo može obustaviti puštanje u slobodan promet ako postoji sumnja da dozvola nije valjana. U tom slučaju nadležno tijelo postupa u skladu s nacionalnim zakonodavstvom koje je na snazi u trenutku povrede odredaba utvrđenih zakonodavstvom o FLEGT-u (i primjenjivih odredaba u dobrovoljnom sporazumu o partnerstvu kojima se može zahtijevati žurno izvješćivanje partnerske zemlje).

— Evidencije o zaprimljenim dozvolama FLEGT i povezanim carinskim deklaracijama, kao i relevantni podaci o pošiljkama koje ne ispunjavaju uvjete, moraju se čuvati kako bi se ispunile obveze izvješćivanja. Europska komisija osigurava format godišnjih izvješća.

— Nadležna tijela dopuštaju imenovanom neovisnom revizoru (9) pristup relevantnim dokumentima i podacima u granicama mjerodavnog nacionalnog prava kako bi provjerio informacije dobivene od tijela za izdavanje dozvola i pregledao postupke provjere EU-a.

3. PREPORUKE ZA SURADNJU IZMEĐU TIJELA

U slučajevima kad se nadležna tijela razlikuju od carinskih tijela, suradnja i komunikacija između tijela ključan je element postupka provedbe graničnog nadzora u skladu sa zakonodavstvom o FLEGT-u.

Zakonodavstvom se utvrđuju različiti načini suradnje: među ostalim, komunikacija o prihvaćenim dozvolama (10), prenošenje funkcija carinskom tijelu (11), koordinacija postupaka provjere (12) ili razmjena podataka elektroničkim putem (13).

Kako bi se osigurali pravilna provedba i zajednički pristup, preporučuje se da suradnja između carinskih i nadležnih tijela, a i drugih eventualno uključenih tijela s nadležnostima u povezanim područjima, bude utemeljena na službenim nacionalnim sporazumima.

Za uspostavu nacionalnih sporazuma i razvoj operativnih postupaka u idealnom slučaju potrebno je poduzeti sljedeće korake:

— uspostava kontakata između carinskih i nadležnih tijela (14) – na strateškoj, upravljačkoj i operativnoj stručnoj razini;

— iznalaženje prikladnog pristupa i formalne strukture kako bi se osigurala pravilna uspostava sporazuma;

— određivanje elemenata sporazuma (nacionalne nadležnosti) na kojima će se temeljiti daljnja zajednička suradnja između carinskih i nadležnih tijela. Prethodno spomenute nacionalne nadležnosti trebale bi biti zasnovane na preporukama iz ovih Smjernica i u njima je potrebno uzeti u obzir specifične odredbe iz nacionalnih zakonodavstava i/ili upravne strukture;

— provedba sporazuma praktičnim operativnim postupcima koje treba izvršiti tijekom kontrolnog postupka.

Preporučuje se u nacionalne sporazume o suradnji uključiti sljedeće elemente:

— Poboljšana suradnja uključujući uvjete za učinkovitu i djelotvornu dugoročnu suradnju: — redoviti sastanci između carinskih i nadležnih tijela na odgovarajućoj strateškoj, upravljačkoj i operativnoj razini uz dogovorene nadležnosti; — rana komunikacija između carinskih i nadležnih tijela u pogledu nadolazećih mjera i zakonodavnih prijedloga koji utječu na oba tijela; — sustav suradnje s brzom reakcijom za rješavanje nastalih situacija, novih vrsta povrede propisa ili visoko rizičnih gospodarskih subjekata; — sredstva tehničke pomoći za službenike i službe odgovorne za provjeru.

— Raspodjela zadataka: dogovorene uloge, zadaci i odgovornosti za nadzor koji poduzimaju carinska i/ili nadležna tijela, uzimajući u obzir nacionalne strukture i situacije u lokalnom okruženju. Potrebno je dogovoriti se najmanje o sljedećim zadacima: — dodatne provjere dozvole; — dodatne provjere pošiljke; — pohranjivanje i prikupljanje podataka u svrhu ispunjavanja obveza vođenja evidencije (15) i izvješćivanja (16).

— Komunikacija između tijela: — popis kontaktnih točaka i jednog i drugog tijela – carinskih i nadležnih tijela, uključujući klauzulu o reviziji kojom se osigurava redovito ažuriranje; — sredstva i postupci za komunikaciju između carinskih i nadležnih tijela u pogledu prihvaćanja dozvole, nadzornog postupka i rezultata svih daljnjih provjera; — uvjeti za razmjenu podataka u vezi s upravljanjem rizikom, uključujući dvosmjerne povratne informacije i mrežu pouzdanih obavijesnih podataka; — jasne odredbe o tome koje se informacije (uključujući nominalne podatke) mogu razmjenjivati između carinskih i nadležnih tijela te pod kojim uvjetima;

— Primjena i provedba: — zajednički razvoj i raspodjela operativnih postupaka s jasnim uputama za službenike, posebno u pogledu aktivnosti nadzora i provjere; — zajedničko tumačenje ili provedba sporazuma za pojedine slučajeve, poput pošiljaka podložnih FLEGT sustavu koje istodobno potpadaju pod CITES, koje se uvoze u skladu s pojednostavnjenim postupcima, koje su razdijeljene na nekoliko carinskih deklaracija, kod kojih se zemlja podrijetla razlikuje od zemlje izvoza, koje sadržavaju nekomercijalnu robu ili koje pokazuju nedosljednosti u usporedbi s dozvolom (u nastavku vidjeti daljnja objašnjenja); — prenošenje uputa i informacija gospodarskim subjektima i deklarantima; — recipročno osposobljavanje odgovornih službenika i zajedničko osposobljavanje; — povremena razmjena podataka o uvozu kako bi se uočila proturječja; — provedba projekata ili zajedničkih operacija, uz dogovorene nadležnosti; — jasni postupci za raspolaganje zadržanom robom, uključujući postupanje s troškovima skladištenja; — dogovori o postupanju s papirnatim dozvolama i izbjegavanju ponovne upotrebe dozvole u svrhu prijevare.

Za elemente koji su podvučeni u prethodnom tekstu daljnje preporuke i primjeri navode se na sljedećim stranicama.

3.1. Tehnička pomoć za službenike i službe odgovorne za provjeru

Kada carinsko tijelo dobije zadatak provjeravati pošiljke, preporučuje se da se u nacionalni sporazum uvrste uvjeti pod kojima nadležna tijela pružaju tehničku pomoć na raznim razinama:

— osposobljavanje i davanje uputa u tehničkim aspektima (npr. mjerenja i prepoznavanje vrsta);

— tehnički ulazni podaci u razvoju operativnih postupaka za inspekcije (upute, kontrolni popisi, obrasci, korelacijske tablice i dr.);

— tehnička pomoć na licu mjesta tijekom nadzora;

— laboratorijske usluge ako su dostupne ili informacije o pouzdanim uslugama;

— osiguranje veze za tehničku pomoć iz partnerske zemlje.

Savjetuje se uključiti razmjenu informacija, osposobljavanja i resursa između tijela u državi članici ili u različitim državama članicama, čime stručna znanja i laboratorijske usluge postaju dostupnima. Preporučuje se u ovaj postupak uključiti partnerske zemlje, koje će pružiti znanje o vlastitim proizvodima, stručna znanja i uzorke drva za laboratorijsku analizu.

3.2. Komunikacija između tijela tijekom nadzora

Neophodno je da države članice dogovore odgovarajuće komunikacijske kanale između nadležnih i carinskih tijela. Takvim se dogovorima mora osigurati da carinsko tijelo smjesta sazna da je nadležno tijelo odobrilo dozvolu FLEGT, ali mora se osigurati i razmjena drugih informacija povezanih s postupkom nadzora. Preporučuje se da nacionalna tijela uspostave komunikacijske alate i postupke u skladu sa svojom nacionalnom strukturom te da predvide najmanje sljedeće:

— nakon što nadležno tijelo odobri dozvolu FLEGT, u najkraćem razumnom roku ta informacija mora biti dostupna carinskom tijelu;

— tu informaciju mogu popratiti dodatni elementi u skladu s raspodjelom zadataka dogovorenom na nacionalnoj razini, poput zahtjeva za vršenjem daljnjih provjera dozvole ili pošiljke, posebnih pojedinosti na koje bi carinsko tijelo trebalo obratiti pozornost ili relevantnih informacija za profil rizičnosti;

— negativna odluka jednako tako treba biti dostupna carinskom tijelu tako da se u komunikacijski sustav mogu uključiti slučajevi u kojima nadležna tijela ne prihvaćaju dozvolu FLEGT;

— tijekom carinskog nadzora carinsko tijelo može imati potrebu obavijestiti nadležno tijelo ili se posavjetovati s njime ako posumnja da dozvola FLEGT nije valjana ili ne odgovara pošiljci;

— evidencije o carinskim deklaracijama za drvnu sirovinu koja podliježe sustavu FLEGT te relevantni podaci o pošiljkama koje ne ispunjavaju uvjete moraju se razmjenjivati kako bi se ispunile obveze izvješćivanja;

— komunikacijski kanali trebali bi biti pouzdani i osigurani;

— kada je komunikacija zasnovana na papirnatim dozvolama, uključujući moguću upotrebu papirnatog primjerka za carinsko tijelo, trebale bi postojati jasne procedure radi izbjegavanja ponovne upotrebe dozvola FLEGT u svrhu prijevare.

3.3. CITES i drvna sirovina koja podliježe sustavu FLEGT

U Uredbi o FLEGT-u i postojećim dobrovoljnim sporazumima o partnerstvu navodi se da se proizvodi dobiveni od drvne sirovine koji podliježu Uredbi EU-a o trgovini divljim vrstama (prilozi A, B i C) ne podvrgavaju postupku opisanom za proizvode za koje se izdaje dozvola FLEGT na granici EU-a. Unatoč tome, u postojećim dobrovoljnim sporazumima o partnerstvu FLEGT sustav osiguranja zakonitosti primjenjuje se i na vrste navedene u CITES-u te bi stoga u praksi moglo doći do slučaja da su neke pošiljke od drvne sirovine navedene u CITES-u popraćene i uvoznom dozvolom CITES (prilozi A i B) ili uvoznom prijavom CITES (Prilog C) i dozvolom FLEGT.

Preporučuje se da se u slučajevima kada se dozvola FLEGT prijavljuje za drvo navedeno u CITES-u obavijeste relevantna nadležna tijela. Carinsko tijelo jednako tako može izvijestiti nadležno tijelo o nepravilnostima u pogledu zahtjeva navedenih u CITES-u za drvnu sirovinu iz partnerskih zemalja u cilju lakšeg preispitivanja odredaba o CITES-u, kao što je navedeno u članku 4. stavku 3. Uredbe o FLEGT-u.

Ako je dozvola FLEGT dostupna za carinska ili nadležna tijela, nepravilnosti u dozvoli FLEGT trebale bi dovesti do daljnjih provjera kojima se utvrđuje usklađenost s CITES-om.

3.4. Komercijalna i nekomercijalna roba

Roba nekomercijalne prirode izuzeta je iz kontrola FLEGT pri uvozu. Razlika između komercijalne i nekomercijalne robe sve je značajnija u kontekstu povećane mobilnosti ljudi i roba na svim razinama. Putnici, stručnjaci koji pružaju usluge, osobe koje mijenjaju mjesto boravka ili potrošači koji kupuju putem trgovine na daljinu koja dovodi do izravne nabave preko poštanskih ili dostavnih službi primjeri su situacija u kojima se potrošači mogu susresti s proizvodima dobivenima od drvne sirovine koji dolaze iz zemalja s kojima su potpisani dobrovoljni sporazumi o partnerstvu.

Uredba o FLEGT-u upućuje na definiciju nekomercijalne robe propisanu u Uredbi (EEZ) br. 2454/93 (17). U skladu s time nekomercijalna roba u kontekstu FLEGT-a podrazumijeva proizvode dobivene od drvne sirovine koji ispunjavaju sljedeće uvjete:

— čije je puštanje u slobodan promet povremene naravi

— i: — čija vrsta i količina ukazuju na to da su namijenjeni za vlastitu, osobnu upotrebu ili za upotrebu u kućanstvu primatelja ili osoba koje je prenose — ili je jasno da se radi o poklonima.

Preporučuje se da carinsko tijelo izvijesti nadležna tijela u državi članici o kriterijima koji se primjenjuju za procjenu komercijalne ili nekomercijalne prirode pošiljaka od drvne sirovine te da jednako tako izvijesti gospodarske subjekte i druge dionike u granicama svojih sredstava i kompetencija.

Osim toga, dobrovoljni sporazumi o partnerstvu mogu obuhvatiti ambalažni materijal pod brojem kombinirane nomenklature 4415. Ipak, kada se ambalažni materijali upotrebljavaju isključivo za potporu, zaštitu ili nošenje druge robe, nisu predmet kontrole FLEGT pri uvozu. Ovo tumačenje ne proizlazi iz definicije nekomercijalne robe, nego iz odredaba o relevantnim dobrovoljnim sporazumima o partnerstvu. Nadalje, u tim se dobrovoljnim sporazumima o partnerstvu upućuje na šifre robe prema Međunarodnoj konvenciji o Harmoniziranom sustavu i potrebno ih je tumačiti s Pravilom za tumačenje Harmoniziranog sustava 5.(a) i (b) o ambalažnim materijalima (18).

3.5. Nadzori u skladu s pojednostavnjenim carinskim postupcima

Carinska tijela mogu dodijeliti gospodarskom subjektu – koji se prijavi za njega te ispuni određene uvjete i kriterije – odobrenje za pojednostavnjene postupke. Taj gospodarski subjekt tada može imati koristi od pojednostavnjenih formalnosti povezanih sa svojim carinskih deklaracijama i carinjenjem kad god uvozi u EU ili izvozi iz EU-a. Upotreba pojednostavnjenih postupaka za uvoz drvne sirovine koja podliježe FLEGT sustavu ne smije ugroziti učinkovitost provedbe zakonodavstva o FLEGT-u. Sljedeću preporuku potrebno je uzeti u obzir pri odobrenju pojednostavnjenih postupaka za subjekte koji posluju s drvnom sirovinom:

— Kad carinska tijela zaprime molbu za pojednostavnjen postupak koji može obuhvaćati drvnu sirovinu koja podliježe FLEGT sustavu, nadležno tijelo može dati mišljenje prije dodjele odobrenja.

— Odobrenjem bi se trebali utvrditi uvjeti kojima se osigurava da se odredbe FLEGT-a u potpunosti poštuju i da se vrše potrebni nadzori time što će ono uključiti jasne uvjete o sljedećim aspektima: — Prije no što se drvna sirovina koja podliježe FLEGT sustavu, a koja ulazi u područje primjene Uredbe o FLEGT-u može pustiti u slobodan promet, nadležno tijelo mora odobriti dozvolu FLEGT. — Carinska tijela moraju imati mogućnost vršenja provjere prije puštanja drva u slobodan promet. — Puštanje drvne sirovine koja podliježe FLEGT sustavu prije no što nadležno tijelo odobri dozvolu FLEGT predstavlja povredu zakonodavstva o FLEGT-u. Takav se slučaj mora prijaviti nadležnom tijelu koje postupa u skladu s nacionalnim zakonodavstvom. Odobrenje za pojednostavnjeni postupak potrebno je ponovno pregledati kako bi se provjerilo ispunjavaju li se još uvijek uvjeti za zadržavanje odobrenja.

— Postojeća odobrenja potrebno je ponovno pregledati i uskladiti s prethodno navedenim preporukama ako je primjenjivo.

3.6. Postupanje s dozvolama kod razdijeljenih pošiljaka

Prema definiciji „pošiljke” iz Uredbe o provedbi FLEGT-a jedna dozvola FLEGT ne smije se prijaviti u više od jedne carinarnice u EU-u. Osim toga, u svrhu pravilnog carinjenja na carini preporuka glasi da bi jedna dozvola FLEGT trebala odgovarati samo jednoj carinskoj deklaraciji.

Kako bi se izbjeglo da se roba obuhvaćena jednom dozvolom FLEGT razdijeli na više od jedne carinske deklaracije ili više od jedne carinarnice u EU-u, izdavanje dozvole FLEGT trebalo bi se vezati uz količinu proizvoda dobivenih od drvne sirovine koji se šalju istodobno i podnose za puštanje u slobodan promet istodobno u jednoj carinarnici u onoj mjeri koliko je to razumno moguće predvidjeti u trenutku izdavanja. Preporučuje se da carinska i nadležna tijela podižu svijest gospodarskih subjekata i drugih dionika o ovom pitanju u granicama svojih sredstava i kompetencije.

Ako se pošiljka obuhvaćena jednom dozvolom FLEGT razdijeli, carinsko tijelo izvješćuje nadležno tijelo o nedosljednosti između robe predočene carini i dozvole FLEGT. Carinsko tijelo ne smije pustiti robu ako nadležno tijelo nije potvrdilo da je predočena valjana dozvola FLEGT (moguće je da to bude i ispravljeni duplikat) u odnosu na deklariranu robu. Potrebni su bliska suradnja između tijela i jasni postupci.

3.7. Partnerska zemlja izvoza

U zakonodavstvu o FLEGT-u izvoz se definira kao fizičko iznošenje proizvoda dobivenih od drvne sirovine s područja partnerske zemlje kako bi ih se unijelo u Uniju; stoga se partnerska zemlja izvoza u carinskoj deklaraciji identificira kao zemlja otpreme (polje 15 JCD-a).

Iz definicije izvoza proizišlo bi i da je za proizvode u provozu kroz područje partnerske zemlje potrebna dozvola FLEGT te zemlje za puštanje u slobodan promet u EU-u. Međutim, u praksi nije izvedivo propisno osigurati zakonitost pošiljke u provozu. Stoga se u dobrovoljnim sporazumima o partnerstvu proizvodi dobiveni od drvne sirovine u provozu kroz državno područje isključuju iz sustava izdavanja dozvola. U tom kontekstu u dobrovoljnim sporazumima o partnerstvu proizvodi dobiveni od drvne sirovine u provozu definiraju se kao proizvodi podrijetlom iz neke druge treće zemlje koji su u provozu kroz partnersku zemlju pod carinskim nadzorom i koji je napuštaju na isti način, zadržavajući svoju zemlju podrijetla.

Premda se Uredbom o FLEGT-u ne predviđa izuzeće za proizvode dobivene od drvne sirovine u provozu kroz partnerske zemlje, iz svrhe i strukture dobrovoljnih sporazuma o partnerstvu može proizići da se prethodno definirani slučajevi provoza izuzimaju iz obveze predočenja dozvole FLEGT za puštanje u slobodan promet u EU-u. Provoz kroz partnersku zemlju mora se valjanim dokumentima dokazati carinskim tijelima u EU-u. Europska komisija osigurat će carinskim i nadležnim tijelima uzorke i ostale pojedinosti o carinskoj dokumentaciji partnerske zemlje kojom se potvrđuje roba u provozu preko njihova područja pod njihovim carinskim nadzorom. Preporučuje se da carinska tijela u državama članicama uspostave jasne postupke za postupanje s navedenim izuzećem te podižu svijest među gospodarskim subjektima i drugim dionicima u granicama svojih sredstava i kompetencije.

3.8. Provjera dozvola FLEGT

Za utvrđivanje valjanosti dozvole FLEGT odgovorno je nadležno tijelo, a carinskom se tijelu mogu dodijeliti ili prenijeti zadaci provjere u skladu s nacionalnim sporazumima i postupcima. Valjanost dozvole utvrđuje se prema trima glavnim aspektima:

— vjerodostojnosti, što znači da ju je izdalo i ovjerilo tijelo za izdavanje dozvola;

— roku valjanosti, što znači da je predana nadležnom tijelu prije datuma isteka;

— poklapanju s pošiljkom, što znači da pojedinosti iz dozvole odgovaraju ostalim popratnim dokumentima i samoj pošiljci. U tom pogledu carinsko tijelo može pružiti bolju podršku u postupku provjere.

Preporučuje se da tijela utvrde jasne postupke i kriterije za provjeru poklapanja između dozvole i pošiljke, utvrđujući koji su elementi u dozvoli FLEGT usporedivi s podacima u carinskoj deklaraciji ili drugim relevantnim ispravama. Jednako tako, preporučuje se izvijestiti gospodarske subjekte i druge relevantne dionike o tim kriterijima kako bi se olakšalo izvršenje.

3.9. Raspolaganje zadržanom drvnom sirovinom

U skladu sa zakonodavstvom o FLEGT-u carinska tijela mogu obustaviti puštanje proizvoda dobivenih od drvne sirovine ili ih zadržati ako imaju razloga vjerovati da dozvola možda nije valjana. Ako nadležna tijela utvrde da je to slučaj, postupaju u skladu s nacionalnim zakonodavstvom koje je na snazi.

U slučaju neusklađenosti tijela bi se trebala držati primjenjivog zakonodavstva i postupaka, uključujući zakonodavstvo o carini jer roba ima status robe koja nije iz Zajednice. Međutim, preporučuje se da se, za aspekte koji nisu detaljno opisani u primjenjivom zakonodavstvu ili postojećim postupcima, u nacionalne sporazume uključe jasne odredbe o radnjama koje trebaju uslijediti nakon povrede propisa, posebice u pogledu raspolaganja robom.

(1) Komunikacija Komisije Vijeću i Europskom parlamentu u pogledu Akcijskog plana za šumarstvo EU-a.

(2) Uredba Vijeća (EZ) br. 2173/2005 od 20. prosinca 2005. o uspostavljanju FLEGT sustava za izdavanje dozvola za uvoz drvne sirovine u Europsku zajednicu (SL L 347, 30.12.2005., str. 1.) i Uredba Komisije (EZ) br. 1024/2008 od 17. listopada 2008. o utvrđivanju detaljnih mjera za provedbu Uredbe Vijeća (EZ) br. 2173/2005 o uspostavi sustava FLEGT za izdavanje dozvola za uvoz drvne sirovine u Europsku zajednicu (SL L 277, 18.10.2008., str. 23.).

(3) Uredba Vijeća (EZ) br. 2173/2005 od 20. prosinca 2005. o uspostavljanju FLEGT sustava za izdavanje dozvola za uvoz drvne sirovine u Europsku zajednicu (SL L 347, 30.12.2005., str. 1.) i Uredba Komisije (EZ) br. 1024/2008 od 17. listopada 2008. o utvrđivanju detaljnih mjera za provedbu Uredbe Vijeća (EZ) br. 2173/2005 o uspostavi sustava FLEGT za izdavanje dozvola za uvoz drvne sirovine u Europsku zajednicu (SL L 277, 18.10.2008., str. 23.).

(4) Uredba (EU) br. 995/2010 Europskog parlamenta i Vijeća od 20. listopada 2010. o utvrđivanju obveza gospodarskih subjekata koji stavljaju u promet drvo i proizvode od drva (SL L 295, 12.11.2010., str. 23.).

(5) Konvencija o međunarodnoj trgovini ugroženim vrstama divlje faune i flore.

(6) Izraz koji se upotrebljava u zakonodavstvu o FLEGT-u glasi „prihvatiti”; međutim, u ovom se dokumentu zamjenjuje izrazom „odobriti” kako bi se bolje opisala uloga nadležnih tijela pri provjeri dozvola FLEGT.

(7) Integrirana tarifa Zajednice dostupna na internetu, utemeljena na Uredbi Vijeća (EEZ) br. 2658/87 (SL L 256, 7.9.1987., str. 1.).

(8) Uredba Vijeća (EZ) br. 338/97 od 9. prosinca 1996. o zaštiti vrsta divlje faune i flore uređenjem trgovine njima (SL L 61, 3.3.1997., str. 1.).

(9) Nadzor treće strane u skladu s člankom 5. stavkom 3. Uredbe o FLEGT-u.

(10) Članak 6. stavak 2. Uredbe o provedbi FLEGT-a – Uredba (EZ) br. 1024/2008.

(11) Članak 12. Uredbe o provedbi FLEGT-a – Uredba (EZ) br. 1024/2008.

(12) Članak 13. Uredbe o provedbi FLEGT-a – Uredba (EZ) br. 1024/2008.

(13) Članak 14. stavak 2. Uredbe o provedbi FLEGT-a – Uredba (EZ) br. 1024/2008.

(14) Popis nadležnih tijela: http://ec.europa.eu/environment/forests/pdf/LIST%20of%20CAs.pdf

(15) Članak 5. stavak 1. Uredbe o FLEGT-u – Uredba (EZ) br. 2173/2005.

(16) Članak 8. stavak 1. Uredbe o FLEGT-u – Uredba (EZ) br. 2173/2005.

(17) Uredba Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (OJ L 253, 11.10.1993., str. 1.).

(18) Vidjeti i opće pravilo za tumačenje 5.(a) i (b) Kombinirane nomenklature (Uredba (EEZ) br. 2658/87) o ambalažnim materijalima kojom se prenosi isto pravilo za tumačenje iz Harmoniziranog sustava.

PRILOG I. POJMOVNIK Carinski nadzor članak 4. stavak 14. Uredbe (EEZ) br. 2913/1992 Određene radnje koje vrše carinska tijela kako bi se osigurala ispravna primjena carinskog zakonodavstva i drugog zakonodavstva kojim se uređuje ulazak na tržište Unije kao što je zakonodavstvo o FLEGT-u. Carinsko područje članak 3. Uredbe (EEZ) br. 2913/1992 Carinsko područje obuhvaća područja navedena u članku 3. Carinskog zakonika Zajednice kako je izmijenjen člankom 286. stavkom 4. Uredbe (EU) br. 952/2013 (SL L 269, 10.10.2013.). CITES Konvencija o međunarodnoj trgovini ugroženim vrstama divlje faune i flore, koja se u Uniji provodi putem Uredbe Vijeća (EZ) br. 338/97 (SL L 61, 3.3.1997.) (kako je izmijenjena) o zaštiti vrsta divlje faune i flore uređenjem trgovine njima – takozvana Uredba o trgovini divljim vrstama. Dobrovoljni sporazum o partnerstvu članak 2. stavak 3. Uredbe (EZ) br. 2173/2005 Znači zakonski obvezujući trgovinski ugovor između EU-a i partnerske zemlje na temelju kojeg se Unija i ta partnerska zemlja obvezuju da će zajedno djelovati i podržavati Akcijski plan FLEGT te provoditi FLEGT sustav za izdavanje dozvola. Dozvola FLEGT članak 2. stavak 5. Uredbe (EZ) br. 2173/2005 Znači dokument standardnog oblika koji se odnosi na pošiljku ili stavljanje na tržište i koji se ne može krivotvoriti niti se njime može manipulirati te se može provjeriti, a pošiljku potvrđuje u skladu sa zahtjevima FLEGT sustava za izdavanje dozvola te je pravovremeno izdaje i potvrđuje tijelo za izdavanje dozvola u partnerskoj zemlji. Sustavi za izdavanje, bilježenje i prijenos dozvola mogu prema potrebi biti u papirnatom obliku ili se temeljiti na elektroničkim sredstvima komunikacije. Uredbom o FLEGT-u predviđa se mogućnost izdavanja dozvola FLEGT koje se odnose na sudionika na tržištu, ali u doba objave ovih Smjernica svi se dobrovoljni sporazumi o partnerstvu (ratificirani, potpisani ili u postupku pregovora) tiču samo dozvola koje se odnose na pošiljku. FLEGT – sustav izdavanja dozvola za provedbu zakona, upravljanje i trgovinu u području šuma Uredba (EZ) br. 2173/2005 Sustav izdavanja dozvola FLEGT znači izdavanje dozvola za zakonito proizvedenu drvnu sirovinu ili proizvode dobivene od drvne sirovine obuhvaćene dobrovoljnim sporazumom o partnerstvu za izvoz u Uniju iz partnerskih zemalja i njegova primjena u EU-u. Gospodarski subjekt članak 5. stavak 5. Uredbe (EU) br. 952/2013 Fizička ili pravna osoba koja je tijekom svojeg poslovanja uključena u aktivnosti koje pokriva carinsko zakonodavstvo. Kada je poslovanje te osobe šumarstvo ili prerada ili trgovina proizvodima dobivenim od drvne sirovine, na nju se upućuje kao na „subjekt koji posluje s drvnom sirovinom” (vidjeti natuknicu „subjekt koji posluje s drvnom sirovinom”). Izvoz članak 2. stavak 13. Uredbe (EZ) br. 2173/2005 Fizičko iznošenje ili odlazak proizvoda dobivenih od drvne sirovine iz bilo kojeg zemljopisnog područja partnerske zemlje s namjerom da ih se unese u Uniju. Nacionalni sporazumi Ukupnost svih službenih sporazuma u državi članici sklopljenih između carinskih i nadležnih tijela, uključujući među ostalim memorandume o razumijevanju, praktične dogovore, postupke, akcijske planove i dr. Nadležno tijelo (ili više njih) Članak 2. stavak 8. Uredbe (EZ) br. 2173/2005 Tijelo (ili više njih) koje imenuju države članice radi zaprimanja, prihvaćanja i provjere dozvola FLEGT. Carinsko tijelo može se imenovati nadležnim tijelom ili mu se mogu prenijeti zadaci. Popis nadležnih tijela: http://ec.europa.eu/environment/forests/pdf/LIST%20of%20CAs.pdf Partnerska zemlja članak 2. stavak 2. Uredbe (EZ) br. 2173/2005 Znači bilo koja država koja sklapa dobrovoljni sporazum o partnerstvu. Pojednostavnjeni postupak članak 76. stavak 1. Uredbe (EEZ) br. 2913/1992 članak 253. stavci 1.–3. Uredbe (EEZ) br. 2454/1993 Postupak kućnog carinjenja i pojednostavnjeni postupak deklariranja kako su definirani u nastavku: Pojednostavnjeni postupak deklariranja: Carinska tijela mogu ovlastiti svaku osobu da stavlja robu na tržište u skladu s carinskim postupkom na temelju pojednostavnjene deklaracije, pri čemu se mogu izostaviti određeni podaci i popratna dokumentacija potrebna za standardnu carinsku deklaraciju. Postupak kućnog carinjenja: Postupak kojim se omogućuje stavljanje robe u predmetni carinski postupak koji se obavlja u prostorijama osobe na koju se to odnosi ili na drugim mjestima koja odrede ili odobre carinska tijela. Taj je postupak opisan u članku 253. Uredbe (EEZ) br. 2454/1993 i njime se daje pravo gospodarskim subjektima ovlaštenima u tu svrhu da ne obavještavaju carinu o prispijeću robe. Pošiljka članak 2. stavak 1. Uredbe (EZ) br. 1024/2008 Količina proizvoda dobivenih od drvne sirovine utvrđena u prilozima II. i III. Uredbi (EZ) br. 2173/2005 za koju je izdana dozvola FLEGT koju iz partnerske zemlje šalje pošiljatelj ili otpremnik i koja se podnosi carinarnici u EU-u za puštanje u slobodan promet Pošiljka koja podliježe sustavu FLEGT – drvna sirovina koja podliježe sustavu FLEGT Vidjeti definicije za „pošiljku” i „proizvode dobivene od drvne sirovine”. Proizvodi dobiveni od drvne sirovine članak 2. stavak 9. Uredbe (EZ) br. 2173/2005 Proizvodi određeni u prilozima II. i III., na koje se primjenjuje FLEGT sustav za izdavanje dozvola i koji nakon što se uvezu u Zajednicu ne mogu biti klasificirani kao „roba nekomercijalne prirode” kao što je utvrđeno člankom 1. točkom 6. Uredbe Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice. Puštanje robe članak 4. stavak 20. Uredbe (EEZ) br. 2913/1992 Radnja kojom carinska tijela stavljaju robu na raspolaganje u svrhe određene carinskim postupkom u koji je ta roba stavljena. Puštanje robe u slobodan promet članak 79. Uredbe (EEZ) br. 2913/1992 Carinski postupak kojim roba koja nije iz Zajednice stječe carinski status robe iz Zajednice i kojom se ta roba pušta na jedinstveno tržište. To ima za nužnu posljedicu primjenu mjera trgovinske politike, ispunjavanje drugih propisanih formalnosti u vezi s uvozom robe i plaćanjem zakonom propisanih carina. Subjekt koji posluje s drvnom sirovinom članak 2. stavak 6. Uredbe (EZ) br. 2173/2005 članak 5. stavak 5. Uredbe (EU) br. 952/2013 Fizička ili pravna osoba, subjekt uključen u šumarstvo ili preradu ili trgovinu proizvodima dobivenim od drvne sirovine, koji je tijekom svojeg poslovanja uključen u aktivnosti koje pokriva carinsko zakonodavstvo. Tijelo (ili više njih) za izdavanje dozvola članak 2. stavak 7. Uredbe (EZ) br. 2173/2005 Tijela koja određuje partnerska zemlja radi izdavanja i potvrđivanja dozvola FLEGT. Uvoz članak 2. stavak 11. Uredbe (EZ) br. 2173/2005 Stavljanje u slobodan promet proizvoda dobivenih od drvne sirovine u smislu članka 79. Uredbe Vijeća (EEZ) br. 2913/1992 od 12. listopada 1992. o Carinskom zakoniku Zajednice. Zakonito dobivena drvna sirovina članak 2. stavak 10. Uredbe (EZ) br. 2173/2005 Proizvodi proizvedeni od domaće drvne sirovine koja je zakonito posječena ili drvne sirovine koja je zakonito posječena u trećoj zemlji i uvezena u partnersku zemlju u skladu s nacionalnim zakonima koje određuje partnerska zemlja kao što je utvrđeno sporazumom o partnerstvu. Zemlja otpreme Prilog 37. Uredbi (EEZ) br. 2454/1993 članak 7. stavak 1. točka (b) Uredbe (EZ) br. 1917/2000 Zemlja otpreme povezana je uz definiciju zemlje pošiljke. Oba izraza označavaju zemlju iz koje je roba prvotno poslana u državu članicu uvoznicu i treba je navesti u polju 15 Jedinstvene carinske deklaracije (JCD) koja služi kao deklaracija za puštanje u slobodan promet. Zemlja podrijetla članci 22.–27. Uredbe (EEZ) br. 2913/1992 Zemlja podrijetla definirana je u glavi II. Carinskog zakonika Zajednice (članci 22.–27.) i treba je navesti u polju 34 Jedinstvene carinske deklaracije (JCD) koja služi kao deklaracija za puštanje u slobodan promet.